**LIETUVOS RESPUBLIKOS AMBASADA ČEKIJOS RESPUBLIKOJE IR ŠVEICARIJOS KONFEDERACIJAI**

**ČEKIJOS AKTUALIOS EKONOMINĖS INFORMACIJOS SUVESTINĖ**

2023-03-01

2023-03-31

**ČEKIJOS RESPUBLIKA**

1 EUR – 23.71 CZK

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| **Lietuvos eksportuotojams aktuali informacija** | | | |
| 2023-03-14 | Čekijos vyriausybė svarsto galimybę **įsigyti naujų lėktuvų šalies vadovų kelionėms,** kadangi turimi jau paseno, juos metas keisti. Dienraščio „Lidové noviny“ žiniomis, nauji lėktuvai būtų perkami JAV. | Lidové noviny |  |
| 2023-03-09 | Vyriausybė **sieks per dvejus metus saulės jėgainėmis aprūpinti mažiausia 200 tūkst. pastatų** – dukart daugiau, nei numatyta Vyriausybės programoje, pranešė premjeras P. Fiala. | ČTK |  |
| 2023-03-03 | Straipsnyje „Ar kailiniai dings iš parduotuvių?“ analizuojamos ES teisėkūros šioje srityje tendencijos ir pažymima, jog „kailių auginimą uždraudė daugelis Europos Sąjungos šalių, tačiau vis dar pasitaiko išimčių - **dauguma šiuo metu veikiančių kailių fermų yra Suomijoje, Lenkijoje, Lietuvoje ir Graikijoje**“. | [Zmizí z obchodů kožichy? EU projedná konec chovu i prodeje - Znojemský deník (denik.cz)](https://znojemsky.denik.cz/zpravy-z-ceska/eu-projedna-zakaz-kozesinovych-farem.html) |  |
| **Investicijoms pritraukti į Lietuvą aktuali informacija** | | | |
| 2023-03-21 | Vienas iš „Microsoft“ įkūrėjų **Bilas Geitsas įsigijo Nyderlandų alaus koncerno „Heineken“, kuriam priklauso ir Čekijos alaus daryklos „Starobrno“, „Krušovice“ ir „Velké Březno“, akcijų**. Anot Nyderlandų finansų rinkų reguliavimo tarnybos (AFM), B. Geitsas sumokėjo apie 902 mln. JAV dolerių už 3, 76 proc. koncerno akcijų. Žurnalistams B. Gatesas pažymėjo, kad nėra didelis alaus mėgėjas. "Kuomet stebiu beisbolo rungtynes, galiu pasimėgauti šviesiu alumi, kad įsijausčiau į visų kitų alaus gėrėjų nuotaiką. Atsiprašau, kad nuvilsiu tikrus alaus mėgėjus", - sakė B. Geitsas. „Heineken“ yra stambiausias aludaris Europoje ir antras pagal dydį pasaulyje. Koncernui priklauso daugiau kaip 165 alaus daryklos 70-yje šalių. Įmonė valdo per 300 prekių ženklų, tokių kaip „Amstel“, „Tiger“, „Sol“ ir kt. Čekijoje „Heineken“ prekės ženklai pagal pardavimus užima trečią vietą po „Plzeňský Prazdroj“ ir „Staropramen“ alaus daryklų. „Heineken“ įsigijo Čekijos „Starobrno“ alaus daryklą dar 2003 m., 2007 m. įsigijo „Královský pivovar Krušovice“, o 2008 m. – „Velké Březno“. **Čekijos alaus daryklose koncernas per metus pagamina 2,5 mln. hektolitrų alaus ir sidro. „Heineken“ gamybos, logistikos ir platinimo srityse Čekijoje dirba apie 500 žmonių.** | [Bill Gates acquires stakes in three Czech breweries via Heineken shares - Prague, Czech Republic (expats.cz)](https://www.expats.cz/czech-news/article/bill-gates-acquires-stakes-in-three-czech-breweries-via-heineken-shares) |  |
| **Lietuvos verslo plėtrai aktuali informacija** | | | |
| 2023-03-06 | **Nekilnojamojo turto mokestis gali išaugti dvigubai**, interviu dienraščiui „Hospodářské noviny“ sakė finansų ministras Z. Stanjura. 2022 m. surinkta 12,42 mlrd. kronų (apie 510 mln. eurų) NT mokesčio, jis visas (išskyrus administravimo išlaidas) atitenka savivaldybėms. Pasak ministro, šiuo žingsniu siekiama mažinti biudžeto deficitą – 2024 m. jį bus siekiama sumažinti bent 1 proc. BVP (t.y. apie 70 mlrd. kronų). | Hospodářské noviny |  |
| 2023-03-07 | **Lietuvos nekilnojamojo turto vystytojai „Baltic Asset Management“ ir „Hanner“ įsigijo nebeveikiantį viešbutį „Vítkov“ Prahos Žižkovo rajone. Pastatą ketinama perstatyti ir adaptuoti, įgyvendinant vadinamąją bendro būsto (co-living) koncepciją**. Į projektą, kurio pavadinimas - „Youston“ – numatyta investuoti per 330 mln. kronų (14 mln. eurų). „Pats pertvarkymas reikš ne tik interjero modifikavimą, tačiau ir rekonstrukciją, kuri pavers viešbučio pastatą visiškai kitokio tipo būstu. Sėkmingam bendro būsto projektui svarbiausia, kad pastatas būtų centrinėje miesto dalyje. Kitas lemiamas sėkmės veiksnys yra tai, kad projektą galime užbaigti ir pateikti rinkai beveik dvigubai greičiau nei užtruktų pastatyti naują pastatą “ – pasakojo „Baltic Asset Management“ atstovas U. Latvys. „Vítkov“ viešbutis Žižkove paskutinį kartą buvo atnaujintas 2007 m. ir iki Covid-19 pandemijos veikė kaip keturių žvaigždučių viešbutis. Tačiau vėliau kokybė krito „iki trijų žvaigždučių“, kol galiausiai viešbutis buvo uždarytas. Viešbutį įsigiję vystytojai iš Lietuvos pastete ketina įrengti apie šimtą nedidelių – 15 – 48 kv. metrų – butų. Kiekvienas butas turės nedidelę virtuvę ir vonios kambarį. 400 kvadratinių metrų taip pat bus skirti įrengti bendro naudojimo patalpas, kuriose bus bendra valgykla, skalbykla, sporto salė, pirtis, kino teatras, darbo kabinetai bei patalpos ugdymui ir laisvalaikiui. | [Lithuanian developers to convert Prague hotel into roommates | Newstream](https://www.newstream.cz/reality/litevsti-developeri-koupili-v-praze-hotel-planuji-v-nem-rozjet-projekt-spolecneho-bydleni-za-330-milionu-korun?fbclid=IwAR3d-MAlre25HFPE5v9gvlzf9AiF4poroOh55pk71NLMk-3S9OafDgK5yPY) |  |
| 2023-03-24 | Parlamento Atstovų rūmai kovo 24 d. vienbalsiai priėmė **Viešųjų pirkimų įstatymo pataisas**, pagal kurias įmonėms, piktnaudžiavusioms teise į draudimo išmokas, draudžiama dalyvauti viešuosiuose pirkimuose, o už korupciją teistų įmonių teisės smarkiai apribojamos. Viešuosiuose pirkimuose dalyvaujančios įmonės turės pateikti neteistumo pažymą. Pataisoms dar turi pritarti Senatas. | ČTK |  |
| 2023-03-16 | Prekybos ir pramonės ministerija **išplatino kasmetinį „Doing Business Czech Republic“ katalogą**. Jame potencialiems investuotojams pateikiama svarbiausia informacija apie Čekijos verslo aplinką, verslo modelius, mokesčių, apskaitos, įdarbinimo Čekijoje modalumus. Nuoroda į leidinį čia: [Doing Business Czech Republic\_2023.pdf](file:///C:\Users\krbaub\AppData\Local\Microsoft\Windows\INetCache\Content.Outlook\W83RHJQ0\Doing%20Business%20Czech%20Republic_2023.pdf) | [Doing Business Czech Republic\_2023.pdf](file:///C:\Users\krbaub\AppData\Local\Microsoft\Windows\INetCache\Content.Outlook\W83RHJQ0\Doing%20Business%20Czech%20Republic_2023.pdf) |  |
| 2023-03-17 | Prahos Nacionalinėje technologijų mokslų bibliotekoje **surengta diskusija „Euras: grėsmė ar galimybė?“.** Renginį organizavo Šiuolaikinės politikos institutas ([www.i-star.cz](http://www.i-star.cz)) ir K. Adenauerio fondas. Daugiausiai dėmesio skirta Čekijos vidaus diskusijoms dėl stojimo į euro zoną, narystės politines ir ekonomines pasekmes. Atskirai pristatytos Slovakijos, Graikijos ir Kroatijos patirtys. Dalyvavo Europpos reikalų ministras M. Bekas, Europos Parlamento narys L. Niedermeyeris, ekonomistai, universitetų profesoriai, studentai. **Svarbiausios išsakytos mintys:**   * **Visuomenės parama narystei euro zonoje nuo 2018 m. pabaigos siekia apie 18 proc.** (agentūros STEM apklausų duomenys). Beveik 50 proc. siekianti parama fiksuota tik pirmaisiais narystės ES metais, tačiau po 2009 m. finansinės krizės ji niekada nebuvo didesnė nei 20 proc. * **Daugiausiai rėmėjų – 20-30 metų amžiaus kategorijoje**, ten parama siekia apie 23 proc. Gyventojų su aukštuoju išsilavinimu gretose – daugiau nei 25 proc. Studentų, mokslininkų gretose – apie 40 proc. Mažiausia parama – 50-55 m. amžiaus gyventojų grupėje (nepriklausomai nuo išsilavinimo ir profesijos). * **Argumentai PRIEŠ eurą:** (1) Graikijos pamokos („teks dengti prasiskolinusių šalių gelbėjimą“), (2) smarkiai išaugs kainos (nors Slovakijos pavyzdys paneigia šiuos nuogąstavimus). * **Argumentai UŽ eurą:** (1) Verslo interesai (apie 85 proc. pramonės gaminių eksportuojama), (2) valstybės skolos aptarnavimo išlaidos (būtų mažesnės palūkanos), (3) politinė integracijos logika (karo akivaizdoje Europai reikia sparčiau vienytis). Kitose šalyse skambėję argumentai (keliaujant nereikės keistis valiutos ir pan.) čekų visuomenės iš esmės neveikia. * **Čekijos nenarystė euro zonoje, įvairiais vertinimais, gali kainuoti iki 0,5 proc. BVP per metus.** Tad per 20 metų susidaro solidūs nuostoliai. * Čekijos centrinio banko žaidimai su kronos kursu grynai teisiškai gali būti prilyginami ir Bendrosios rinkos taisyklių pažeidimui – pvz., jei siekiant padėti eksportuojančioms įmonėms dirbtinai skatinamas kronos nuvertėjimas. Kliautis sėkme, kad Komisija niekada į tai neatkreips dėmesio – naivu. * Kadangi nė viena Vyriausybė neranda „tinkamo meto“ pradėti rimtas diskusijas apie narystę euro zonoje, kompromiso vardan dabartinė valdžia galėtų atsieti narystę euro nuo narystės ERM II mechanizme ir **pamėginti jungtis į ERM II**. Visuomenei tai lengviau parduoti („niekas nesupras, kas tas ERM II“), verslui ir ekonomikai naudinga (kronos kurso svyravimai būtų fiksuoti +/-15 proc. ribose), o paskesnei Vyriausybei būtų paruošta aikštelė spartinti euro įvedimą (prieš stojant į euro zoną privaloma 2 metus dalyvauti ERM II). | Ambasados informacija |  |
| 2023-03-08 | Čekijos statistikos tarnybos (ČSÚ) paskelbti duomenys rodo, kad **2022 m. paskutinį ketvirtį vidutinis mėnesinis bruto nominalusis darbo užmokestis, lyginant su tuo pačiu praėjusių metų laikotarpiu, padidėjo 7,9 proc. Nepaisant to, „realiai atlyginimai sumažėjo“ 6,7 proc**. Jau penkis ketvirčius iš eilės infliacijos rodikliai viršija darbo užmokesčio didėjimą, o tai reiškia, kad nepaisant didesnių atlyginimų, žmonių perkamoji galia ir toliau smunka. Per metus stipriai išaugo kuro ir energijos, taip pat daugelio pagrindinių maisto produktų kainos. 2022 m. paskutinį ketvirtį vidutinis visą darbo dieną dirbančio darbuotojo mėnesinis bruto darbo užmokestis siekė 43 412 kronų (1830 eurų), t.y., 3 188 kronomis (135 eurais) daugiau, nei tuo pačiu metu 2021 m. Didžiausias vidutinis mėnesinis bruto darbo užmokestis – Prahoje (52 213 kronų, 2200 eurų), o mažiausias – Karlovy Varų regione (38 019 kronų, 1602 eurų). | [Real wages in Czechia fall to record lows - Prague, Czech Republic (expats.cz)](https://www.expats.cz/czech-news/article/real-wages-in-czechia-fall-to-record-lows) |  |
| **Lietuvos turizmo sektoriui aktuali informacija** | | | |
| 2023-03-14 | **Čekijos URM siūlo, kad vizos ir leidimai gyventi nebūtų išduodami dvigubą pilietybę turintiems Rusijos bei Baltarusijos piliečiams**. Tuo pačiu siūloma išplėsti ratą Ukrainos piliečių, kurie būtų aptarnaujami Čekijos konsulinėse įstaigose Ukrainoje. Dabar leidimo gyventi gali kreiptis studijų tikslais vykstantys arba kitoje ES šalyje laikinąją apsaugą gavę Ukrainos piliečiai. Siūloma į šį sąrašą įtraukti ir minėtų asmenų šeimos narius, mokslininkus, tyrėjus, čekų diasporos atstovus, aukštos kvalifikacijos profesionalus. Vyriausybė pritarė abiem siūlymams. | ČTK |  |
| 2023-03-05 | **Šalyje dominuoja koronaviruso atmaina XBB.1.5 (Krakenas)** – ji sudaro 59 proc. atvejų. 7 proc. tenka atmainai BQ.1.1, rodo Nacionalinio visuomenės sveikatos instituto (SZU) vasarį atliktas tyrimas. Teisingumo ministerija siūlo išbraukti COVID-19 iš infekcinių ligų, už kurių platinimą numatyta baudžiamoji atsakomybė, sąrašo. Taip pat Sveikatos apsaugos ministerija siūlys COVID-19 susirgusiems asmenims **vietoj saviizoliacijos skirti apsauginės kaukės dėvėjimą**. Naujos taisyklės įsigaliotų po šv. Velykų. | ČTK |  |
| 2023-03-12 | Turistų iš Baltijos šalių į Čekiją skaičius auga ir jau beveik pasiekė priešpandeminį lygį. Atitinkamai, **pernai Čekijoje sulaukta 118 877 svečių iš Lietuvos, Latvijos ir Estijos, o iki pandeminiais 2019 m. – 119 426.** Taip pat informuojama apie sėkmingą Čekijos turizmo asociacijos dalyvavimą Vilniuje vykusioje turizmo parodoje Adventur 2023, kur pristatytos turizmo Čekijoje galimybės, užmegzti naudingi kontaktai su Lietuvos turizmo atstovais. | <https://www.czechtourism.cz/cs-CZ/bf0a9e69-6ece-48f3-95ab-902889658af9/article/z-pobalti-uz-jezdi-do-ceska-skoro-stejne-lidi-jako> |  |
| **Bendradarbiavimui MTEPI[[1]](#footnote-1) srityse aktuali informacija** | | | |
| 2023-03-12 | Šiemet moksliniams **tyrimams ir inovacijoms Vyriausybė ketina skirti 40,1 mlrd. kronų (1,69 mlrd. eurų) – t.y. beveik 2 mlrd. eurų (84 mln. eurų) daugiau, nei 2021 m.**, sako mokslo, tyrimų ir inovacijų ministrė H. Langšádlová*.* | ČTK |  |
| 2023-03-19 | **Vyriausybė nusprendė jungtis prie NASA programos „Artemis“,** dalyvaus Mėnulio, Marso ir kitų dangaus kūnų tyrinėjimuose. |  |  |
| 2023-03-02 | Ukraina, kartu su Lietuva ir Kroatija, yra vienos sparčiausiai augančių Vidurio Rytų Europos rinkų startuolių srityje. | [Save a piece of cake while it is in the oven, Ukrainians advise investors. Local start-ups thrive even during the war - SJ News](https://sj.news/ani-valka-je-nezastavi-ukrajinskym-startupum-se-dari-i-za-valky-firmy-veri-v-zarnou-budoucnost/) |  |
| 2023-03-14 | **Čekijos Diečyno mieste įsikūrusi įmonė „Inflatech Decoy“ – pasaulinė rinkos lyderė, gaminanti aukščiausios klasės inovatyvius pripučiamus karinės įrangos modelius, kurie gali būti naudojami karo lauke, siekiant apgauti priešą dėl tikrų karinių objektų dislokavimo.** „Inflatech“ generalinis direktorius V. Freseris pažymi, kad įmonės gaminami pripučiami „kariniai masalai“, visų pirma, gali būti naudojami mokymuose ir pratybose, kuomet pilotams reikalingas vizualinis kontaktas su taikiniu ir jie turi atpažinti ant žemės esančius objektus per savo optinius, šiluminius ir radiolokacinius jutiklius. Tai leidžia suklaidinti priešo šilumines kameras ir sukurti radaro parašus, kurie yra tokie patys, kaip ir realių objektų. Siekiant didžiausios ekonominės naudos, pripučiamieji produktai turi būti labai lengvi, taip pat svarbu, kad juos būtų galima pripūsti, išleisti orą ir supakuoti per 10 minučių. Šiuo metu „Inflatech“ gaminamų produktų pripučiamoji dalis sveria vidutiniškai apie 43 kg. Į komplektą taip pat įeina siurblinis variklis, keletas atsarginių dalių, tad produktas su pilna komplektacija sveria ne daugiau kaip 100 kg. „Didžiausia produkto pridėtinė vertė būtų sukurta, jei priešas panaudotų kokį nors labai brangų ginklą, siekdamas neutralizuoti tariamai tikrą karinį objektą. Pavyzdžiui, radijo bangomis valdoma raketa pataiko į mūsų jauką, kuris yra 20 kartų pigesnis, nei pati raketa“ – pažymėjo V. Freseris. Įmonės vadovas negalėjo atsakyti, ar „Inflatech“ produkcija šiuo metu naudojama Ukrainoje. „Galbūt tai klausimas Čekijos gynybos ministerijai“ – sakė V. Freseris. Nuo pat 2014 m., kuomet „Inflatech“ buvo įkurta, jos pardavimai nuosekliai auga. V. Freserio vertinimu, taip yra todėl, kad nuo 2014 m. visame pasaulyje padaugėjo karinių konfliktų. „Sunku pasakyti, ar tai tik dėl konflikto Ukrainoje. Pardavimai auga ir todėl, kad įmonė sparčiai tobulėja inovacijų ir technologijų srityje“ – akcentavo įmonės vadovas. „Jau gaminame daugiau kaip 30 įvairių modelių, tačiau nėra jokių apribojimų, turime talentingą kūrėjų komandą. Sukūrėme pripučiamus tankus T-72 ir T-90, raketų sistemas Tor ir Pantsir, HIMARS arba M-270 raketų sistemas. Jei būtų poreikis – galime pagaminti ir pripučiamą civilinio autobuso kopiją“ – reziumavo „Inflatech Decoy“ vadovas. | [“It’s still just like a toy” – The Czech company that leads the high-end military decoy market | Radio Prague International](https://english.radio.cz/its-still-just-a-toy-czech-company-leads-high-end-military-decoy-market-8777506) |  |
| 2023-03-15 | Prahos nacionalinis teatras kovoja su augančiomis energijos sąnaudomis ir siekia veikti tvariau. **Neseniai teatre įdiegta inovatyvi technologija, leidžianti pastato šildymui panaudoti žiūrovų skleidžiamą kūno šilumą**. Prahos centre esantis istorinis Nacionalinio teatro pastatas talpina beveik 1000 žmonių. Nauja technologija fiksuoja lankytojų ir prožektorių skleidžiamą šilumą ir ją pakartotinai panaudoja renginio vietai šildyti ar vėsinti. „Oras perleidžiamas per šilumokaičius, kurie sulaiko dalį pašildyto oro ir siunčia jį atgal žiūrovams. Tuomet grynas oras naudojamas auditorijai ir persirengimo kambariams vėdinti“ – aiškina teatro techninio ir eksploatacinio skyriaus atstovas J. Míka. „Šilumos atgavimo technologija“ nėra vienintelė priemonė, kurios Nacionalinis teatras ėmės, siekdamas taupyti energiją. Ant pastato stogo įrengtos saulės baterijos. Tiesa, jog pagamina tik maždaug 1 proc. teatro metinės suvartojamos elektros energijos. Nacionalinis teatras taip pat naudoja nedidelį šilumos siurblį, skirtą vėsinti hidraulinei alyvai, kuri naudojama sistemoje, skirtoje pakelti teatro uždangą arba perkelti teatro rinkinius. Kai ši alyva įkaista, ji turi būti atvėsinta. Anksčiau Nacionalinis teatras tam naudodavo geriamąjį vandenį, kuris vėliau atsidurdavo kanalizacijoje. „Šilumos siurblio dėka alyvos aušinimas tapo daug pigesnis ir tvaresnis, o per metus tokiu būdu sutaupome apie 16 baseinų geriamojo vandens“ – pabrėžė teatro administracijos atstovas. | [National Theatre using visitors’ body heat to save energy costs | Radio Prague International](https://english.radio.cz/national-theatre-using-visitors-body-heat-save-energy-costs-8777032) |  |
| **Lietuvos ekonominiam saugumui aktuali informacija** | | | |
| 2023-03-02 | Prahoje įsikūrusio analitinio centro „Bankwatch“ studijoje **analizuojama Baltijos šalių energetikos dujų sektoriaus situacija.** Argumentuojama, jog šiam regionui ilguoju laikotarpiu siekiant tvarios ir aplinkai draugiškos diversifikacijos, itin svarbus glaudesnis regioninis bendradarbiavimas ir tarpusavio infrastruktūros stiprinimas, o ne naujų SGD terminalų plėtotė. | [LNG rush threatens Baltic energy transition: why new LNG infrastructure is a false solution for energy security in the Baltics - Bankwatch](https://bankwatch.org/publication/lng-rush-threatens-baltic-energy-transition-why-new-lng-infrastructure-is-a-false-solution-for-energy-security-in-the-baltics) |  |
| 2023-03-18 | Rusijai pradėjus pilno masto invaziją į Ukrainą, Čekijos stambiausias energijos tiekėjas ČEZ vis didesnį dėmesį skiria pajėgumų įsigijimui Europos SGD terminaluose, o taip pat – energijos išteklių prekybai pasaulio rinkose. Pranešama, kad ČEZ pradėjo prekiauti dujomis su Ispanija ir Lietuva, taip pat įžengė į SGD rinką Azijoje, kur atliko nemažai sandorių JKM (Japan Korea Market) centre. ČEZ taip pat aktyviai nusitaikė į svarbiausią dujų centrą JAV – Henry Hubą Luizianoje. | [Terminál v Nizozemsku, LNG ve Spojených státech i v Asii a další: trading ČEZ začal v rámci posilování energetické bezpečnosti působit na řadě nových trhů – Zakazka.cz](https://www.zakazka.cz/terminal-v-nizozemsku-lng-ve-spojenych-statech-i-v-asii-a-dalsi-trading-cez-zacal-v-ramci-posilovani-energeticke-bezpecnosti-pusobit-na-rade-novych-trhu/) |  |
| **Bendra ekonominė informacija** | | | |
| 2023-02-28 | Atsižvelgdama į Rusijos sukeltą karą ir jo ekonomines pasekmes, **Vyriausybė vasario 28 d. paskelbė atnaujintą programą.** Teikti ją parlamento Atstovų rūmams iš naujo tvirtinti neplanuojama. Visas dokumento tekstas čia: <https://bit.ly/3y7aVyy>. Pagrindiniai pokyčiai:   * Įsipareigojama **iš naujo peržiūrėti valstybės išlaidas ir siekti subalansuoti viešuosius finansus.** 2024 m. biudžete valstybės skolą bus siekiama sumažinti dar 70 mlrd. kronų (825 mln. eurų). Šiemet patvirtinta 290 mlrd. kronų (12,3 mlrd. eurų) skola. * Bus siekiama **stiprinti šalies energetinį saugumą**, diversifikuoti tiekimo šaltinius ir plėtoti infrastruktūrą, leisiančią energetinius išteklius importuoti ne iš Rusijos. Apsirūpinimo energetiniais ištekliais saugumas bus įtvirtintas įstatymo lygmeniu. * **Įsipareigojama siekti tarptautinio tribunolo teisti Rusiją už agresijos nusikaltimą**. Pažadama dalyvauti Ukrainos atstatyme ir „išnaudoti visus teisinius svertus“, kad atstatymui būtų galima naudoti konfiskuotą Rusijos valstybės ir asmenų turtą. * **Išlaidas krašto apsaugai iki 2 proc. BVP padidinti žadama ne 2025, o 2024 metais**. * Siūloma tikslinti Ekonominės pagalbos krizių atvejais, Krizių valdymo ir Valstybės materialinių išteklių rezervo įstatymus, leisti dalį lėšų kaupti (rezervuoti) valstybės materialinių išteklių rezerve. * Numatoma **parengti 10 metų trukmės transporto infrastruktūros plėtros planą**, kartu – ir jo įgyvendinimo finansinį planą. Bus parengtos įstatymų pataisos, leisiančios greičiau įgyvendinti greitojo susisiekimo geležinkeliu projektus. * Garantuojama, kad **mokytojų atlyginimai sieks ne mažiau kaip 130 proc. šalies vidutinio mėnesinio darbo užmokesčio**. Papildomai žadama atlyginimus „proporcingai“ didinti ir kitiems mokyklų darbuotojams – ne mokytojams (ankstesnėje programoje to nebuvo). * Žadama **peržiūrėti apsirūpinimo vaistais mechanizmą** ir užtikrinti, kad vaistinėse nebekiltų vaistų trūkumo. * Žadama **parengti naują Mokslo tyrimų ir inovacijų įstatymą**, didinti išlaidas tyrimams, skatinti privačias investicijas ir stiprinti startuolių ekosistemą.   Opozicija komentuoja atnaujintą Vyriausybės programą. Pasak A. Babišo partijos ANO atstovų, iš atnaujinto dokumento dingo tokios formuluotės kaip „perėjimo prie žaliosios energetikos poveikio įvertinimas“, „investicijos į kultūrą“ ir kt. Tačiau džiaugiamasi, kad neatsisakyta planų su anglimi atsisveikinti jau 2033 metais. |  |  |
| 2023-03-26 | **Per artimiausius kelis mėnesius Čekijos gyventojams kai kuriose ES valstybėse bus sudarytos galimybės pagal Čekijos gydymo įstaigų išrašytus e. receptus įsigyti receptinių vaistų, atitinkamai šių ES šalių gyventojai galės įsigyti receptinių vaistų Čekijoje**, praneša Valstybinė vaistų kontrolės tarnyba (SÚKL). | ČTK |  |
| 2023-03-13 | **Įšaldydama politikų atlyginimus Vyriausybė neišspręstų valstybės skolos problemos, tačiau parodytų aiškią valią ją spręsti**, sako prezidentas P. Pavelas. Pasak jo, nerimta, kai pensijų indeksavimas stabdomas, o politikų atlyginimai kyla. Politikų atlyginimai buvo įšaldyti pastaruosius trejus metus, todėl šių metų pradžioje „šaldytuvą išjungus“ šovė aukštyn, nes yra susieti su vidutiniu šalies atlyginimu, kuris pastaruosius trejus metus augo, aiškina premjeras P. Fiala. Tačiau kartu jis pasisako už tai, kad būtų rastas tvaresnis sprendimas: „Nenormalu, kai politikai patys tvirtinasi sau atlyginimus. Nė vienoje kitoje profesijoje tokios nesąmonės nerasi“. Pasak jo, reikalingas autonominis, nuo politikų tiesioginio dalyvavimo mažiau priklausomas mechanizmas. | ČTK |  |
| 2023-02-28/2023-03-08 | Vasario 28 d. sušaukta neeilinė parlamento Atstovų rūmų sesija, **skirta vienam klausimui – Pensijų įstatymo pataisoms, leisiančioms mažesniu dydžiu indeksuoti senatvės pensijas ir valstybės biudžetui sutaupyti 19,4 mlrd. kronų (830 mln. eurų) neplanuotų išlaidų**. Pagal dabar galiojančią tvarką, infliacijai kelis mėnesius iš eilės viršijant 5 proc., pensijas privaloma indeksuoti infliacijos dydžiu, tačiau **Vyriausybė vasario viduryje pasiūlė, kad „išimties tvarka“ birželį pensijos būtų indeksuojamos tik 2,3 proc. Pasak Vyriausybės, infliacijos diktuojamas indeksavimas valstybės biudžetui tapo nepakeliamas (pernai pensijas indeksuoti teko net 3 kartus) ir gresia išpūsti valstybės skolą.** Į neeilinę sesiją susirinkę parlamentarai pirmą dieną 7 valandas diskutavo dėl neeilinės sesijos darbotvarkės (kurią, primename, sudaro 1 klausimas), o po to – 23 valandas dėl klausimo svarstymo procedūros (Vyriausybė prašė pataisas priimti ypatingos skubos tvarka). Po 30 valandų diskusijų pereita ir prie pačių pataisų svarstymo – jis vyksta „tiek, kiek prireikia - iki pergalingos pabaigos“. Pagal statutą, parlamentarų pasisakymo laikas negali būti ribojamas, tad opozicija šia teise naudojosi maksimaliai.  **Kovo 4 d., šeštadienio rytą, po daugiau nei 4 dienas ir 4 naktis trukusių diskusijų, parlamento Atstovų rūmuose pavyko priimti Vyriausybės pasiūlytas Pensijų įstatymo pataisas ir sumažinti birželį laukiančio pensijų indeksavimo dydį. Atitinkamai vidutinė senatvės pensija augs ne 1 770 kronų (75 eurais), o 760 kronų (32 eurais). Tokiu būdu biudžete pavyks sutaupyti 19,4 mlrd. kronų (825 mln. eurų) nenumatytų išlaidų.** Už pataisas balsavo 98, prieš – 71 deputatas. **Pataisoms kovo 8 d. pritarė ir Senatas.** | ČTK |  |
| 2023-03-13 | **Kovo 13 d. interviu naujienų agentūrai ČTK prezidentas P. Pavelas sakė, jog verdant diskusijoms dėl pensijų reformos jo tikslas – numalšinti aistras ir į reformą įtraukti visas politines jėgas, kadangi jai užbaigti vienos parlamento kadencijos neužteks**. „Sutarti dėl reformos kontūrų turėtų valdančioji dauguma, opozicija ir ekspertų bendruomenė“, – sakė jis. Savo ruožtu verslo dienraštis „Hospodářské noviny“ atkreipia dėmesį, jog sprendimas, ar vetuoti parlamento priimtas Pensijų įstatymo pataisas, mažinančias pensijų indeksavimą, bus pirmasis Prezidento „išbandymas ugnimi“. Jei vetuos – prezidentas atrodys kaip populistas (o inauguracinėje kalboje žadėjo elgtis atsakingai), jei nevetuos – užsitrauks milijonų šalies pensininkų nemalonę. **Kovo 15 d. Prezidentas P. Pavelas informavo nusprendęs pasirašyti Pensijų įstatymo pataisas,** tačiau pažymėjo, kad jas dar turėtų įvertinti Konstitucinis Teismas (KT). Jei opozicija nesikreips į KT, tai žada padaryti jis pats. | ČTK |  |
| 2023-03-19 | Vidaus reikalų ministras ir vienos iš valdančiosios koalicijos partijų – Merų ir nepriklausomų kandidatų partijos (STAN) – pirmininkas V. Rakušanas pažymėjo pripažįstantis, kad **valdančiosios koalicijos narių nuomonės dėl pensijų indeksavimo reformos skiriasi**. Kalbėdamas kanalo „Prima TV“ diskusijų laidoje jis minėjo, jog būtina rasti sutarimą ne tik tarp koalicijos partnerių, bet ir su opozicija, kad po parlamento rinkimų reforma nebūtų atšaukta. Kiek anksčiau Čekijos visuomeninė televizija ČT paviešino neoficialiai gautus pensijų indeksavimo reformos projektus. Pagal vieną iš jų, infliacijai 5 mėnesius iš eilės viršijant 5 proc., senjorai gautų vienkartinę papildomą 5 tūkst. (apie 200 eurų) kronų išmoką. Kitas scenarijus – susiklosčius tokioms aplinkybėms pensijos būtų indeksuojamos ne visu, o tik puse infliacijos dydžio. Trečias siūlymas – vadinamojo „neeilinio“ indeksavimo praktikos išvis atsisakyti ir pensijas indeksuoti tik kartą metuose (sausio mėn.). Analitikų vertinimu, jog jei indeksavimo mechanizmas nebus sistemiškai peržiūrėtas, skaičiuojama, kad iki 2030 m. biudžete gali prireikti iki 250 mlrd. kronų (10,5 mlrd. eurų) papildomų išlaidų. Valstybės skolai jau pasiekus 42,9 proc., tolesnio skolinimosi galimybė atmetama. | ČTK |  |
| 2023-03-16 | **Vyriausybė nesiūlys pensinio amžiaus pailginti iki 68 metų**, paneigdamas pasklidusius gandus tvirtina socialinės apsaugos ir darbo ministras M. Jurečka. Pasak jo, nustatant pensinį amžių, būtina atsižvelgti į vidutinę gyvenimo trukmę, darbo stažą, profesiją. Čekijoje šiuo metu yra 2,2 mln. gyventojų, vyresnių nei 65 m. Pensija paprastai sudaro apie 95 proc. visų pensininko pajamų. Protestuodama prieš Vyriausybės pensijų sistemos reformą šalies didžiausia profesinė sąjunga, KOVO, kovo 29 d. prie Vyriausybės rūmų šaukia mitingą. | ČTK |  |
| 2023-03-17 | **Socialinės apsaugos ir darbo ministerija (SADM) siūlo tolesnius pokyčius pensijų sistemoje**. Pagal žiniasklaidoje pasirodžiusią informaciją, SADM siūlo dirbantiems pensininkams nebemokėti savo dalies (6,5 proc. darbo užmokesčio) į pensinio kaupimo fondą, tačiau mainais atsisakyti teisės į kasmetinę „premiją“ – senatvės pensijos indeksavimą 0,4 proc. nepriklausomai nuo infliacijos ir kitų aplinkybių. Pasak žiniasklaidos, siūlymui prieštarauja Finansų ministerija (nes Sodros biudžete atsivertų papildoma 4,5 mlrd. kronų (190 mln. eurų) skylė) ir profsąjungos (siūlo priešingai – didinti kasmetinę „premiją“, ypač vyresnio amžiaus senjorams). | ČTK |  |
| 2023-03-08 | Kovo 8 d. **Senatas pritarė paramos karo pabėgėliams iš Ukrainos įstatymo (vad. Lex Ukraina) pataisoms, griežtinančioms išmokų tvarką**. Pataisos įsigaliotų nuo balandžio 1 d., jas dar turės pasirašyti prezidentas. Pagrindiniai pokyčiai:   * Humanitarines išmokas karo pabėgėlis galės gauti 150 dienų nuo dienos, kai jam išduodama specialioji „apsaugos“ viza (buvo 6 mėn.). Po to bus mokamos tik bazinius poreikius tenkinančios išmokos (išskyrus socialiai pažeidžiamus atvejus). Karo pabėgėlio socialinė ir finansinė padėtis kas mėnesį bus iš naujo įvertinama. * Dalines kompensacijas už būstą gaus tik tie asmenys, su kuriais karo pabėgėliai gyvena kartu. Pabėgėliams perleidę savo sodybą ar nenaudojamą būstą kompensacijų nebegaus. * Pagalbos centrai iš apskričių žinios perduodami Vidaus reikalų ministerijai. * Darbo sutartys, sudaromos su karo pabėgėliais, privalomos registruoti.   UNHCR skaičiavimu, **karo pabėgėlių iš Ukrainos reikmėms Čekijos Respublikoje iš UNHCR biudžeto šiemet ketinama skirti 81,6 mln. JAV dolerių**. Šie skaičiai pristatyti Užsienio reikalų ministerijoje surengtoje konferencijoje. |  |  |
| 2023-03-09 | Čekijos **sveikatos draudimo bendrovių sąskaitose 2022 m. pabaigoje buvo 57 mlrd. kronų (2,4 mlrd. eurų)**, „lašiniai“ (perviršis) siekė 5,1 mlrd. kronų (214 mln. eurų), skelbia Finansų ir Sveikatos apsaugos ministerijos parengta ataskaita. | ČTK |  |

Parengė:

Laimonas Talat-Kelpša, LR ambasadorius Čekijos Respublikoje ir Šveicarijos Konfederacijai;

Kristina Baubinaitė, LR ambasados Čekijos Respublikoje trečioji sekretorė

tel. +370 706 53832, el. paštas kristina.baubinaite@urm.lt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. MTEPI - moksliniai tyrimai, eksperimentinė plėtra ir inovacijos [↑](#footnote-ref-1)